代書寄候毛伯明李叔器康叔臨張王臣
作者：趙蕃
朝代：宋

paragraphs: 巴陵洞庭在何處，我昨移官向其所。
士所得者毛李康，兼之舊識祁之張。
毛公學問本伊洛，康李從之亦不惡。
皆能脫去科舉累，相與探求聖賢事。
張侯英爽固絕人，亦復降志相友親。
誰云巴陵洞庭側，有此四士寧易得。
別來書疏猶數通，辰溪隸與巴陵同。
張侯再把蒸湘酒，別後不聞安與否。
遥知歲晚巾屨從，當亦念我窮山中。
嘗疑昔人重離別，生不相逢死何別。
偶逢鄂渚行人去，嬾復作書題此句。
巴陵渺渺若箇邊，何時重泛洞庭船。